眎民詩
作者：柳宗元
朝代：唐

paragraphs: 帝眎民情，匪幽匪明。
慘或在腹，已如色聲。
亦無動威，亦無止力。
弗動弗止，惟民之極。
帝懷民眎，乃降明德。
乃生明翼，明翼者何。
迺房迺杜，惟房與杜。
實爲民路，迺定天子。
迺開萬國，萬國既分。
迺釋蠹民，迺學與仕。
迺播與食，迺器與用。
迺貨與通，有作有遷。
無遷無作，士實蕩蕩。
農實董董，工實蒙蒙。
賈實融融，左右惟一。
出入惟同，攝儀以引。
以遵以肆，其風既流。
品物載休，惟天子守。
乃二公之久，惟天子明。
乃二公之成，惟百辟正。
乃二公之令，惟百辟穀。
乃二公之祿，二公行矣。
弗敢憂縱，是獲憂共。
二公居矣，弗敢泰止。
是獲泰已，既柔一德。
四夷是則，四夷是則，永懷不忒。